Po mnenju portugalskih organov znižanje prvih dveh cenovnih komponent v zgornji preglednici (mednarodne cene za brent nafto in naftne derivate – CIF ter stroški raztovarjanja in skladiščenja) ni mogoče, saj ju določajo konkurenčne sile ponudbe in povpraševanja na mednarodnih trgih.

Spodnja preglednica, ki so jo predložili portugalski organi, prikazuje povprečne maloprodajne cene in njihove komponente ob koncu vsakega meseca od januarja do maja 2022.

Kar zadeva cene energije in njihovo gibanje, so se po podatkih portugalskih organov od začetka leta znatno zvišale cene (pred obdavčitvijo) plinskega olja in neosvinčenega bencina, ki se največ uporablja (gasolina 95).

Po navedbah portugalskih organov je cilj ukrepa ublažiti visoke maloprodajne cene goriva, povezane s porabo pogonskih goriv, ki so posledica trenutnih geopolitičnih dogajanj ter neposredno vplivajo na gospodinjstva in podjetja.

Portugalski organi so z dopisom z dne 2. maja 2022 Komisijo obvestili, da nameravajo izvesti začasni ukrep. Dodatne informacije so predložili 11. in 23. maja 2022 ter 8. junija 2022.

Portugalska prosi za dovoljenje za uporabo začasnega znižanja nacionalnih davčnih stopenj za plinsko olje in neosvinčeni bencin, ki se uporabljata kot pogonsko gorivo, pod najnižje ravni obdavčitve iz člena 7 Direktive in preglednice A v Prilogi I k Direktivi.

Obdavčitev energentov in električne energije v Evropski uniji ureja Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (v nadaljnjem besedilu: direktiva o obdavčitvi energije ali Direktiva).

Omejeno obdobje veljavnosti dovoljenja, tj. do 31. decembra 2022, je v okviru najdaljšega dopustnega obdobja veljavnosti dovoljenja iz člena 19(2) direktive o obdavčitvi energije, ki za tak ukrep določa obdobje veljavnosti največ šest let z možnostjo podaljšanja.

Z znižanjem davka bi se upravičencem zaračunavale nacionalne stopnje trošarin, ki so lahko nižje od najnižjih davčnih stopenj v EU, določenih v direktivi o obdavčitvi energije. V sedanjih izjemnih geopolitičnih razmerah bi to prispevalo k razmisleku o politiki socialne kohezije. Vendar pa bi bilo na podlagi zgoraj navedenega mehanizma znižanje trošarine odvisno od relevantnih cen goriva.

Portugalski organi nameravajo z zahtevanim znižanjem davka, ki naj bi se uporabljalo za omejeno obdobje, ublažiti izjemno visoke maloprodajne cene goriv ter v končni fazi zmanjšati socialne in gospodarske učinke sedanjih izjemnih geopolitičnih razmer, ki vplivajo na gospodinjstva in podjetja.

Končno, kot so poudarili portugalski organi, energenti ne bodo obdavčeni različno glede na sedež ali državljanstvo dobavitelja ali potrošnika, vsak potrošnik pa ima lahko dostop do tovrstnih proizvodov.

V spodnji preglednici so prikazane ocene, ki so jih predložili portugalski organi.

Glede na trenutno raven negotovosti in tržne spremenljivke portugalski organi ne morejo oceniti cen za naslednjih šest mesecev. Na podlagi prej omenjenih predpostavk glede zvišanja cen bi znižali davčne stopnje za plinsko olje na 270 EUR/1 000 litrov, za neosvinčeni bencin pa na 350 EUR/1 000 litrov. Obe stopnji bi bili nižji od najnižjih ravni iz člena 7 Direktive in preglednice A v Prilogi I k Direktivi, in sicer 330 EUR/1 000 litrov oziroma 359 EUR/1 000 litrov.

Nazadnje, vlada trenutno znižuje trošarine na prožen način, ki temelji na tržnem ravnanjuin cenah goriva. To bi lahko privedlo do davčnih stopenj, ki bi bile nižje od najnižjih, določenih na ravni EU. Namen tega mehanizma v obliki „jo-jo“ spreminjanja stopenj je v bistvu preprečevati nihanje cen življenjskih potrebščin.

Kar zadeva četrto cenovno komponento v zgornji preglednici (bruto marža), sta portugalska vlada in nacionalni energetski regulator poleg drugih ukrepov politike že vzpostavila redno spremljanje in javno objavo cenovnih gibanj, zlasti glede na znižanje trošarin, da bi preverila, ali prodajalci goriva polno znižanje prenesejo na končnega potrošnika. Od 1. junija 2022 sta na predlog regulatorja tudi vzpostavila mehanizem za omejitev tržnih marž, če te presežejo učinkovite ravni ali pretekle marže.

Kot je poudarjeno v sporočilu RePowerEU, Komisija ob osredotočanju na ranljiva gospodinjstva in podjetja poziva države članice, naj sprejmejo ukrepe za spodbujanje prihrankov energije in zmanjšanje porabe fosilnih goriv. Kljub temu se zdi zahtevano odstopanje glede na kratko veljavnost in trenutne izjemne okoliščine, povezane z geopolitičnimi razmerami, skupaj z izjemno visokimi tržnimi cenami nafte, ustrezno in sorazmerno. Ukrep upošteva tudi potrebo po uravnoteženju posebnih ciljev politike iz člena 19 direktive o obdavčitvi energije, zlasti okoljske politike EU, ter nujnosti zagotovitve cenovne dostopnosti energije za podjetja in gospodinjstva.

Po mnenju portugalskih organov bi moralo predvideno znižanje davka delno zmanjšati socialno in gospodarsko breme portugalskega prebivalstva zaradi nedavnega zvišanja cen, ki je tudi posledica konflikta v Ukrajini. Posebne geopolitične razmere skupaj z visoko tržno ceno surove nafte, ki se bo v prihodnjih mesecih verjetno še povečala, pomenijo višje stroške za portugalska gospodinjstva in podjetja.

Ukrep ne predvideva nobene poenostavitve. Je rezultat zahtevka Portugalske in zadeva le to državo članico.

Ta predlog temelji na zahtevku Portugalske in zadeva le to državo članico.

Člen 1 določa, da bo Portugalska lahko uporabljala znižane davčne stopnje za plinsko olje in neosvinčeni bencin, ki se uporabljata kot pogonsko gorivo, pri čemer so lahko te stopnje pod najnižjimi ravnmi obdavčitve. Člen 2 določa obdobje veljavnosti ukrepa do 31. decembra 2022, kot je zahtevala Portugalska, kar je v okviru najdaljšega obdobja 6 let, ki ga dovoljuje Direktiva.

2022/0251 (NLE)

Predlog

IZVEDBENI SKLEP SVETA

o dovoljenju Portugalski, da v skladu s členom 19 Direktive 2003/96/ES uporabi znižano stopnjo trošarin za plinsko olje in neosvinčeni bencin, ki se uporabljata kot pogonsko gorivo

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije ter zlasti člena 19 Direktive,

ob upoštevanju predloga Evropske komisije,

ob upoštevanju naslednjega:

(1)Portugalska je z dopisom z dne 2. maja 2022 zaprosila za dovoljenje za uporabo znižanih stopenj trošarin za plinsko olje in neosvinčeni bencin, ki se uporabljata kot pogonsko gorivo, v skladu s členom 19 Direktive 2003/96/ES, pri čemer so lahko te stopnje pod najnižjimi ravnmi obdavčitve iz člena 7 navedene direktive. Portugalski organi so 11. in 23 maja 2022 ter 8. junija 2022 predložili dodatne informacije in pojasnila v podporo zahtevku. Dovoljenje naj bi veljalo do 31. decembra 2022.

(2)Po navedbah portugalskih organov je namen uporabe znižane davčne stopnje ublažiti socialne in gospodarske učinke visokih maloprodajnih cen goriv, ki so posledica geopolitičnih razmer ter neposredno vplivajo na gospodinjstva in podjetja. Ukrep je namenjen zadovoljevanju vsakodnevnih potreb, povezanih s porabo motornih goriv, in sicer s prispevanjem k zmanjšanju vpliva zvišanja maloprodajnih cen.

(3)Ni verjetno, da bi zahtevano dovoljenje izkrivljalo konkurenco ali oviralo pravilno delovanja notranjega trga. Glede na kratko veljavnost in izjemne okoliščine, povezane z geopolitičnimi razmerami, skupaj z izjemno visokimi tržnimi cenami surove nafte, se zdi zahtevano dovoljenje ustrezno in sorazmerno. Dovoljenje uravnoteža posebne cilje politike iz člena 19(1) Direktive 2003/96/ES, zlasti okoljske politike Unije, ter nujnost zagotovitve cenovne dostopnosti energije za podjetja in gospodinjstva. Znižanje davka bi delno izravnalo višje stroške energije in ni kumulativno z drugimi vrstami znižanja davka.

(4)Portugalski bi bilo zato treba dovoliti zahtevano uporabo znižanih stopenj trošarin za plinsko olje in neosvinčeni bencin, ki se uporabljata kot pogonsko gorivo.

(5)V skladu s členom 19(2) Direktive 2003/96/ES je vsako dovoljenje, odobreno na podlagi navedene določbe, strogo časovno omejeno. Če Svet na podlagi člena 113 ali katere koli druge ustrezne določbe Pogodbe o delovanju Evropske unije uvede spremenjeni splošni sistem za obdavčitev energentov in električne energije ter to dovoljenje ne bi bilo več ustrezno, bi bilo za ohranitev nadaljnjega splošnega razvoja obstoječega pravnega okvira primerno določiti, da to dovoljenje preneha veljati na dan začetka veljavnosti zadevnih splošnih pravil.

(6)Ta sklep ne posega v uporabo pravil Unije o državni pomoči –

SPREJEL NASLEDNJI SKLEP:

Člen 1

Portugalski se dovoli, da za plinsko olje in neosvinčeni bencin, ki se uporabljata kot pogonsko gorivo, uporablja znižane stopnje trošarin, ki so nižje od zadevnih najnižjih ravni obdavčitve iz člena 7 Direktive 2003/96/ES.